1 Juan 5 | Bibliya Online | New World Translation\nAn pagtubod ki Jesus minadaog sa kinaban (1-12)\nKahulugan kan pagkamuot sa Diyos (3)\nKumpiyansa sa kayang gibuhon nin pamibi (13-17)\nMagin mapagbantay mantang yaon sa sarong maraot na kinaban (18-21)\nAn bilog na kinaban nasa kapangyarihan kan saro na maraot (19)\n5 An siisay man na nagtutubod na si Jesus iyo an Cristo iminundag gikan sa Diyos, asin an siisay man na namumuot sa Ama namumuot man sa mga aki na iminundag gikan sa Saiya. 2 Naaaraman niyato na namumutan ta an mga aki nin Diyos sa paaging ini, pag namumutan ta an Diyos asin isinasagibo niyato an saiyang mga tugon. 3 Huli ta ini an kahulugan kan pagkamuot sa Diyos, an utubon niyato an saiyang mga tugon; alagad ta an saiyang mga tugon bakong magabat, 4 huli ta an siisay man* na iminundag gikan sa Diyos dinadaog an kinaban. Asin dinaog niyato an kinaban paagi kan bagay na ini, an satuyang pagtubod. 5 Siisay an makakadaog kan kinaban? Bako daw na idtong nagtutubod na si Jesus an Aki nin Diyos? 6 Ini an saro na nagdatong paagi sa tubig asin dugo, si Jesu-Cristo, alagad nagdatong siya bako sana na igwa kan tubig, kundi igwa kan tubig asin kan dugo. Asin an espiritu nagpapatotoo manungod kaiyan, huli ta an espiritu iyo an katotoohan. 7 Igwa kaya nin tulong nagpapatotoo: 8 an espiritu asin an tubig saka an dugo; asin an tulong ini nagkakauruyon. 9 Kun inaako niyato an patotoo nin mga tawo, nakakalabi diyan an patotoo nin Diyos. Huli ta an patotoong itinao nin Diyos iyo an patotoo niya manungod sa saiyang Aki. 10 An tawo na nagtutubod sa Aki nin Diyos inaako an patotoo na itinao sa saiya. An tawo na mayong pagtubod sa Diyos ginigibo an Diyos na putikon, huli ta dai siya nagtutubod sa patotoo na itinao nin Diyos mapadapit sa saiyang Aki. 11 Asin iyo ini an itinaong patotoo, na tinawan kita nin Diyos nin buhay na daing katapusan, asin an buhay na ini inaako niyato paagi sa saiyang Aki. 12 An saro na inaako an Aki igwa kan buhay na ini; an saro na dai inaako an Aki nin Diyos mayo kan buhay na ini. 13 Sinusuratan ko kamo kan mga bagay na ini tanganing maaraman nindo na igwa kamo nin buhay na daing katapusan, kamo na nagtutubod sa ngaran kan Aki nin Diyos. 14 Asin may kumpiyansa kita sa saiya na ano man na bagay na hagadon niyato kauyon kan saiyang kabutan, dinadangog niya kita. 15 Asin mantang aram niyato na dinadangog niya kita may koneksiyon sa ano man na hinahagad ta, nakakasigurado kita na makakamtan niyato an mga bagay na iyan, huling sa saiya ta iyan hinagad. 16 Kun mahiling nin saro an saiyang tugang na may ginigibong kasalan na bako man maninigo sa kagadanan, dapat niya siyang ipamibi, asin tatawan siya nin Diyos nin buhay. Iyo, para ini sa mga tawong an kasalan bako man maninigo sa kagadanan. Igwa kaya nin kasalan na maninigo sa kagadanan. Dai ko sinasabi sa saro na ipamibi an tawong guminibo nin arog kaiyan na kasalan. 17 An gabos na gibong bakong matanos kasalan, alagad ta igwa nin kasalan na bako man maninigo sa kagadanan. 18 Aram niyato na an siisay man na iminundag gikan sa Diyos dai nagpapadagos sa paggibo nin kasalan, alagad binabantayan siya kan Aki na iminundag gikan sa Diyos, asin an saro na maraot mayo nin magigibong ano man sa saiya.* 19 Aram niyato na kita naggikan sa Diyos, alagad an bilog na kinaban nasa kapangyarihan kan saro na maraot. 20 Pero aram ta na nagdatong an Aki nin Diyos, asin tinawan niya kita nin pakasabot* tanganing magkaigwa kita kan kaaraman mapadapit sa tunay na Diyos. Asin paagi kan saiyang Aki na si Jesu-Cristo, kita kasaro niya. Iyo ini an tunay na Diyos asin an burabod nin buhay na daing katapusan. 21 Mga namumutan kong aki, rumayo kamo sa mga idolo.\n^ Sa literal, “an gabos na bagay.”\n^ O “dai makakapugol sa saiya.”\n^ Sa literal, “pakamansay; intelektuwal na kakayahan.”


Siisay an Dios Mo?—Tabangan an Saimong mga Aki na Gumibo nin Tamang mga Pagpili\nTAANO daw ta importante an hapot na Siisay an Dios mo?— Huli ta dakol an dios na sinasamba nin mga tawo. (1 Corinto 8:5) Kan si apostol Pablo mag-ako nin kapangyarihan ki Jehova na paomayan an sarong tawo na dai pa noarin man nakalakaw, nagkurahaw an mga tawo: “An mga dios nagin kabaing nin mga tawo asin naghilig sa sato!” Gustong sambahon nin mga tawo si Pablo asin an katood niang si Bernabe. Si Pablo inapod nindang Hermes asin si Bernabe Zeus, na ngaran nin falsong mga dios.\nAlagad habo ni Pablo asin Bernabe na pasamba sa mga tawo. Luminukso sinda sa tahaw kan kadaklan asin nagsabi: “Talikdan nindo an daing kamanungdanan na mga bagay na ini para sa Dios na buhay.” (Gibo 14:8-15) Siisay daw an “Dios na buhay,” na naglalang kan gabos na bagay?— Iyo, sia si Jehova, “an Kaharohalangkawe sa bilog na daga.” Si Jehova inapod ni Jesus na “iyo sanang tunay na Dios.” Kun siring, siisay sana an maninigong sambahon?— Si Jehova sana!—Salmo 83:18; Juan 17:3; Kapahayagan 4:11.\nTaano ta habo ni Pablo asin Bernabe na dukoan sinda nin mga tawo?\nAn kadaklan na tawo nagsasamba sa mga dios na bakong an “iyo sanang tunay na Dios.” Sinda parateng nagsasamba sa mga bagay na ginibo ninda hale sa kahoy, gapo, o metal. (Exodo 32:4-7; Levitico 26:1; Isaias 44:14-17) Dawa an mga lalaki asin babae na nagin bantog kun beses inaapod na mga dios, o idolo. Tama daw na tawan sinda nin kamurawayan?—\nKan si Saulo magin nang si apostol Pablo, sia nagsurat: “Binuta kan dios kan sistemang ini nin mga bagay an isip kan mga dai nagtutubod.” (2 Corinto 4:4) Siisay daw an dios na ini?— Iyo, si Satanas na Diablo! Napasamba ni Satanas an mga tawo sa dakol na tawo asin bagay.\nKan hingoahon ni Satanas na padukoon asin pasambahon sa saiya si Jesus, ano daw an sinabi ni Jesus ki Satanas?— “Si Jehova na saimong Dios an dapat mong sambahon, asin sa saiya ka sana dapat na magtao nin sagradong paglilingkod.” (Mateo 4:10) Kaya liniwanag ni Jesus na an pagsamba para sana ki Jehova. Basahon niato an manongod sa mga hoben na lalaki na nakaaaram kaini. An ngaran ninda Sadrac, Mesac, asin Abednego.\nAn hoben na mga Hebreong ini miembro kan nasyon nin Dios na Israel asin dinarang bihag sa daga nin Babilonya. Duman an sarong hade na an ngaran Nabucodonosor nagpagibo nin dakulaon na imahen na bulawan. Sarong aldaw ipinagboot nia na pagtugtog, an gabos maninigong dumuko sa imahen. ‘An siisay man na dai dumuko asin sumamba iaapon sa nagkakalayong horno,’ an patanid nia. Kun ika ano an gigibohon mo?—\nTaano ta habo kan mga lalaking ini na dumuko sa imahen?\nSa pankagabsan, kinukuyog ni Sadrac, Mesac, asin Abednego an gabos na ipinagboboot kan hade. Alagad nagsayuma sindang gibohon ini. Aram mo daw kun taano?— Huli ta an sabi kan ley nin Dios: ‘Dai ka magkaigwa nin ibang mga dios apuera sa sako. Dai ka maggibo para sa saimo man sana nin inukit na imahen asin dumuko dian.’ (Exodo 20:3-5) Kaya kinuyog ni Sadrac, Mesac, asin Abednego an ley ni Jehova imbes na an pagboot kan hade.\nAnggoton an hade, kaya tolos na pinaatubang nia sa saiya an tolong hoben na Hebreo. Naghapot sia: ‘Ano totoo na kamo dai naglilingkod sa sakong mga dios? Tatawan ko kamo nin saro pang oportunidad. Ngonyan pagkadangog nindo sa musika, humuruhod kamo asin sumamba sa imahen na ginibo ko. Kun dai kamo sumamba, kamo iaapon sa nagkakalayong horno. Asin siisay an dios na iyan na makapagliligtas sa saindo hale sa sakong mga kamot?’\nAno daw an gigibohon ngonyan kan hoben na mga lalaki? Kun ika ano an gigibohon mo?— An sabi ninda sa hade: ‘Kaya kaming iligtas kan samong Dios na pinaglilingkodan niamo. Alagad dawa dai nia iyan gibohon, an saimong mga dios bakong iyo an samong paglilingkodan. Dai kami maduko sa saimong imahen na bulawan.’\nNagpuputok sa kaanggotan an hade. Ipinagboot nia: ‘Painita an horno nin pitong doble sa dati!’ Dangan pinagbotan nia an makokosog niang tawohan na gaposon si Sadrac, Mesac, asin Abednego patin iapon sinda sa horno! Mainiton an horno kaya nagadan sa laad an mismong mga tawohan kan hade! Kumusta man daw an tolong Hebreo?\nDuman mismo sa tahaw kan kalayo buminagsak si Sadrac, Mesac, asin Abednego. Alagad ta tuminindog sinda! Dai sinda naano. Asin dai na sinda nakagapos. Paano daw ini nangyari?— Hineling kan hade an laog kan horno, asin natakot sia sa naheling nia. ‘Bakong tolong lalaki an iinapon niato sa kalayo?’ an hapot nia. Nagsimbag an mga lingkod nia: “Opo, O hade.”\nPaano ilinigtas ni Jehova an saiyang mga lingkod sa nagkakalayong horno?\nDangan nagsabi an hade: ‘Uya! Apat an naheheling ko na naglalakawlakaw dian, asin dai naaano kan kalayo an siisay man sa sainda.’ Aram mo daw kun siisay an ikaapat?— An anghel ni Jehova. Iningatan niang dai maano an tolong Hebreo.\nBueno, kan ini maheling, nagduman sa pinto kan horno an hade asin nagkurahaw: “Sadrac, Mesac asin Abednego, kamong mga lingkod kan Kaharohalangkaweng Dios, luwas kamo asin madia!” Pagluwas ninda, naheling kan gabos na dai sinda nasolo. Dai man lamang ngani sinda namamarong nin kalayo. Dangan nagsabi an hade: ‘Pag-omawon an Dios ni Sadrac, Mesac asin Abednego, na nagsugo nin anghel tanganing iligtas an saiyang mga lingkod huli ta sinda habong sumamba sa siisay man na dios apuera sa sadiri nindang Dios.’—Daniel, kapitulo 3.\nAnong mga idolo an tinatawan nin kamurawayan nin mga tawo ngonyan?\nMay manonodan kitang leksion sa nangyari kaidto. Dawa ngonyan nagpapatindog nin mga imahen, o mga idolo, an mga tawo tanganing sambahon. Sinasabi kan The Encyclopedia Americana: “An bandera, kapareho kan krus, sagrado.” An mga imahen puedeng gibo sa kahoy, gapo, metal, o tela. An enot na mga disipulo ni Jesus habong gumibo nin akto nin pagsamba sa Romanong emperador, na sinabi kan historyador na si Daniel P. Mannix na ikakokomparar sa “pagsayumang sumaludo sa bandera o manumpa.”\nKaya sa paghona mo daw may diperensia sa Dios kun baga an relihiosong imahen gibo sa tela, kahoy, gapo, o metal?— Tama daw na an sarong lingkod ni Jehova gumibo nin sarong akto nin pagsamba sa siring na imahen?— Habo ni Sadrac, Mesac, asin Abednego na gibohon iyan, asin naogma sa sainda si Jehova. Paano mo daw maaarog an halimbawa ninda?—\nAn mga naglilingkod ki Jehova dai puedeng sumamba sa siisay man na ibang tawo o ano man na ibang bagay. Basahon an sinasabi manongod digdi sa Josue 24:14, 15, 19-22; Isaias 42:8; 1 Juan 5:21; asin Kapahayagan 19:10.\nMGA ACTIVITY PARA SA MAGIN KATUOD NI JEHOVA\nPaano Ka Matatabangan ni Jehova na Magin Makusog an Buot?\nTatabangan ka ni Jehova na magin makusog an buot arog kan Israelitang aking babayi.\nI-share I-share Siisay an Dios Mo?\nTatabangan Ka ni Jehova na Magin Makusog an Buot


Mga militante, benipisaryo kan ESA nagpiket sa DSWD\nSarong taon asin may sarong bulan matapos kan bagyong ‘Nina’ kan Deciembre 2016 dakul pang mga benipisaryo kan Emergency Shelter Assistance (ESA) sa Camarines Sur na nagkagarabaan nin harong kan nakaaging calamidad sagcod sa ngonian dai pa nakakarecibe kan saindang dugang na ayuda finansyal hali sa Department of Social Welfare Development (DSWD) na cantidad P25 mil cada familia na nagabaan nin harong.\nKan nakaaging semana an mga benipisaryo asin militanteng grupo nagpiket sa opisina kan DSWD sa Barangay Calauag, Ciudad nin Naga nganing ikurahaw an saindang reclamo na dapat narecibe alagad an pigtutukdong abalang proceso iyo an saindang opisina rehiyonal sa Ciudad nin Legazpi na pinamamayohan ni regional director Arnel Garcia.\nSi Nelsy Rodriguez, lider kan Gabriela sa Camarines Sur nagsabi na puros pangako an ahencia inaabot na nin siyam-siyam sagcod dai pa nin toltol na simbag kun nuarin itatao sa mga apektado kan nakaaging calamidad.\nSa saindang ginibong protesta napiritan na mag-atubang sa sainda an mga empleados kan DSWD Naga na sinda; Vilma Lim, Gina Cantor, Vilma Garcia, asin Marry Anne Garcia asin saindang pinaliwanag na padagos pa an mga ginigibong proceso antes ipaluwas an sinambit na ayuda.\nMayong toltol na kasimbagan an ahencia kun nuarin itatao sa mga benipisyaryo kan ESA na nagkapera pa sanang munisipyo an pinaagi sa LGUs an nakakarecibe, sabi pa ni Rodriguez.\nNagkapera pa sanang mga LGU sa Albay, Camarines Sur asin Catanduanes na pinaagi digdi an ayuda na tig-a P25 mil mantang igwa nang enot na tinaong partial na nagcacantidad nin P5 mil.\nSinabi pa kan DSWD na cantidad P10 mil an tinataong ayuda sa mga partially damaged na harong asin P30 mil sa totally damaged na harong.\nAn DSWD Bikol iyo an nagseserne asin na-aprobaran kan ESA payout asin an bayad pinapaagi sa LGUs.\nKasabay kan sinambit na protesta an grupo nagpasiring sa Plaza Rizal kan Ciudad nin Naga na nagkaigwa nin protest rally sa paghagad nin justicia sa gobierno nasyonal sa pagrumdom kan treceng mga paraoma na biktima kan masaker sa Mendiola na ika-31 taon ngonian na alagad dai natatawan nin tunay na justicia.


An Paghanap nin Pinakamagayon na Regalo\nBASAHON SA Acholi Afrikaans Albanian Aleman Amharic Arabic Armenian Aukan Aymara Azerbaijani Azerbaijani (Cyrillic) Baoule Bashkir Batak (Karo) Batak (Toba) Biak Bicol Bislama Bulgarian Cambodian Catalan Cebuano Chichewa Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Chiyao Chokwe Chol Chuvash Cibemba Cinyanja Croatian Czech Dangme Danish Digor Drehu Dutch Efik Español Estonian Ewe Fijian Finnish Fon Ga Garifuna Georgian Griego Guarani Gun Haitian Creole Hapon Hausa Hebreo Hiligaynon Hindi Hungarian Ibanag Icelandic Igbo Iloko Indonesian Ingles Isoko Italiano Javanese Kabiye Kazakh Kikamba Kikaonde Kikongo Kikuyu Kiluba Kimbundu Kinyarwanda Kirghiz Kiribati Kirundi Kisonge Kongo Koreano Kurdish Kurmanji (Caucasus) Kurdish Kurmanji (Cyrillic) Kwangali Kwanyama Latvian Lhukonzo Lingala Lithuanian Luganda Lunda Luo Luvale Macedonian Malagasy Malay Malayalam Maltese Mam Mambwe-Lungu Mapudungun Marathi Mauritian Creole Maya Mazatec (Huautla) Mbunda Mongolian Myanmar Nahuatl (Guerrero) Nahuatl (Huasteca) Nahuatl (Northern Puebla) Ndebele Ndebele (Zimbabwe) Ndonga Nepali Ngangela Nias Niuean Norwegian Nyaneka Nzema Oromo Ossetian Otetela Pangasinan Papiamento (Aruba) Papiamento (Curaçao) Persian Polish Ponapean Portuguese Pranses Punjabi Quechua (Ancash) Quechua (Ayacucho) Quechua (Bolivia) Quechua (Cuzco) Quichua (Imbabura) Romanian Runyankore Ruso Samoan Sango Saramaccan Sepedi Serbian Serbian (Roman) Sesotho (Lesotho) Sesotho (South Africa) Setswana Seychelles Creole Shona Silozi Sinhala Slovak Slovenian Solomon Islands Pidgin Sranantongo Swahili Swahili (Congo) Swati Swedish Tagalog Tahitian Tamil Tatar Telugu Tetun Dili Thai Tigrinya Tiv Tojolabal Tok Pisin Tongan Tsonga Turkish Twi Tzeltal Tzotzil Ukrainian Umbundu Urhobo Uruund Venda Vietnamese Wallisian Waray-Waray Wayuunaiki Welsh Xhosa Yoruba Zande Zulu\nTEMA SA COVER | ANO AN PINAKAMAGAYON NA REGALO SA GABOS?\nBakong madali an paghanap nin pinakamagayon na regalo na maitatao mo. Tutal, an reregaluhan an talagang makakapagsabi kan halaga kaiyan. Asin an pinakamagayon na regalo para sa saro posibleng bako para sa iba.\nHalimbawa, posibleng pinakamagayon na iregalo para sa sarong tin-edyer an pinakabagong gadyet. Pero para sa sarong adulto, posibleng mas pahalagahan niya an regalo na may sentimental na halaga, arog baga nin sarong bagay na ipinamana sa saiya. Sa ibang kultura, kuwarta an mas gustong regalo kan mga hoben saka gurang tanganing magamit sa ano man na bagay na gusto ninda.\nDawa bakong madali, dakul sa mga indibidwal na gustong magtao nin regalo an padagos na naghahanap nin pinakamagayon na regalo para sa sarong espesyal na tawo. Minsan ngani dai ka pirming makakahanap kan regalong iyan, may nagkapirang bagay na puwede mong isaisip tanganing matabangan kang mahanap an pinakamagayon na regalo. Pag-ulayan niyato an apat na bagay na puwedeng makapaugma sa maako kan regalo.\nKun ano an gusto kan tatawan. Sarong lalaki na taga Belfast, Northern Ireland, an nagsabi na an bisikletang pangkarera na naresibi niya kan 10 o 11 anyos siya an pinakamagayon na regalo. Taano? “Huling gustong-gusto ko iyan,” an sabi niya. Ipinapahiling kaiyan na mas mapapahalagahan an sarong regalo kun iyan gustong-gusto kan maako. Kaya isipon an tawo na gusto mong tawan nin regalo. Purbaran na aramon kun ano an pinapahalagahan niya, huling sa parati nakakaimpluwensiya iyan sa kun ano an gusto niya. Halimbawa, para sa mga may edad na, mas mahalaga sa sainda na makaibanan an saindang pamilya. Tibaad gusto ninda na sagkod na mapupuwede pirmi nindang mahiling an saindang mga aki saka makuapo. Posibleng mas mapapahalagahan ninda an pagbakasyon kaiba kan bilog na pamilya kisa sa ano man na regalo.\nTanganing maaraman mo an gusto nin sarong tawo, magin marahay na paradangog. Dinadagka kita kan Bibliya na “magin alisto sa pagdangog, maluway sa pagtaram.” (Santiago 1:19) Sa pakikipag-ulay aroaldaw sa saimong mga amigo o kapamilya, magdangog na marhay para maaraman mo an mga gusto asin habo ninda. Paagi kaiyan, mas madali kang makakahanap nin regalo na talagang magugustuhan ninda.\nKun ano an kaipuhan kan tatawan. Puwedeng mas pahalagahan kan tatawan mo dawa an pinakasimpleng regalo kun iyan talagang kaipuhan niya. Pero paano mo iyan maaaraman?\nTibaad an pinakamadaling paagi tanganing maaraman an kaipuhan o gusto nin saro iyo na haputon siya. Alagad, para sa dakul, nakakabawas iyan sa kaugmahan sa pagtao, huling mas gusto ninda na surpresahon an tatawan ninda nin regalo na talagang kaipuhan kaini. Saro pa, may mga tawo na sinasabi an gusto o habo ninda, pero sa parati dai ninda sinasabi an talagang kaipuhan ninda.\nKaya, magin mapagrisa asin isipon an kamugtakan nin saro. Siya daw hoben, gurang, daing agom, may agom, diborsiyado, balo, may trabaho, o retirado? Dangan pag-isipan kun anong regalo an posibleng angay sa kamugtakan o pangangaipo nin saro.\nTanganing maaraman kun ano an mga pangangaipo kan tatawan mo nin regalo, maghapot sa iba na kapareho niya an sitwasyon. Puwedeng masabi ninda sa saimo an partikular na mga pangangaipo ninda na dai aram kan iba. Huli kaiyan, posibleng maitao mo an regalo na dai hunaon kan iba na kaipuhan palan kan tatawan mo.\nKun nuarin an tamang panahon. An Bibliya nagsasabi: ‘An tataramon sa tamang panahon, abaang rahay!’ (Proverbio 15:23, An Banal na Biblia [Paulines]) Ipinapahiling kan tekstong ini na an satong tataramon na nasa tamang panahon puwedeng magkaigwa nin dakulang epekto. Totoo man iyan sa satong mga ginigibo. Kun paanong an mga tataramon na itinaram sa tamang panahon puwedeng makapaugmang marhay sa makakadangog kaiyan, an regalo man na itinao sa tamang panahon o sa angay na okasyon puwedeng makapaugmang marhay sa makakaresibi kaiyan.\nIkakasal an saro sa mga kaamigo mo. Sarong hoben an madali nang magradwar. Sarong mag-agom an madali nang magkaigwa nin aki. Pira sana ini sa mga okasyon na sa parati nagtatao kita nin regalo. Nahiling nin nagkapira na praktikal na gumibo nin lista nin espesyal na mga okasyon na mangyayari sa masunod na taon. Paagi kaiyan makakapagplano sinda kun anong regalo an angay para sa lambang okasyon. *\nSiyempre, bako lang sa espesyal na mga okasyon kita nagtatao nin regalo. Sa gabos na panahon, puwede tang mamatian an kaugmahan sa pagtao. Pero, dapat kitang magin maingat. Halimbawa, kun tatawan nin sarong lalaki an sarong babayi nin regalo na mayong malinaw na dahilan, puwedeng isipon kan babayi na may gusto ini sa saiya. Ta kun bako iyan an totoong intensiyon niya, an pagtao nin regalo puwedeng magin dahilan nin dai pagkasinabutan o problema. Kaya, idinuduon kaiyan an saro pang mahalagang bagay na dapat tang pag-isipan—kun ano an motibo kan nagtatao.\nKun ano an motibo kan nagtatao. Arog kan sinambit na halimbawa, marahay na pag-isipan kun baga puwedeng mamis-interpretar kan nagresibi an motibo kan nagregalo. Sa ibong na lado, dapat man na siyasaton kan nagtatao an saiya mismong motibo. Iniisip kan kadaklan na tawo na marahay an saindang motibo sa pagtao, pero an totoo, dakul na nagreregalo sa partikular na mga okasyon an napipiritan sanang gibuhon iyan. An iba man, nagtatao nin regalo tanganing espesyal an magin pagtratar sa sainda o kaya may maako man sindang karibay.\nPaano ka makakasigurado na marahay an motibo mo sa pagtao nin regalo? Sinasabi kan Bibliya: “An gabos na ginigibo nindo, gibuhon nindo na may pagkamuot.” (1 Corinto 16:14) Kun tunay na pagkamuot asin pagmakulog sa tatawan mo an nagpahiro sa saimo na magtao nin regalo, posibleng marhay na maugma niyang aakuon iyan asin maeeksperyensiyahan mo an urog na kaugmahan sa pagigin matinao. Kun gikan sa puso an saimong pagtao, napapaugma mo man an satong Ama sa langit. Kinomendaran ni apostol Pablo an mga Kristiyano kaidto sa Corinto huling bukas-palad asin maugma nindang sinuportaran an pag-ayuda sa saindang mga kapwa Kristiyano sa Judea. Sinabi sa sainda ni Pablo: “Namumutan nin Diyos an maugmang nagtatao.”—2 Corinto 9:7.\nAn pagsaisip sa mga bagay na iyan makakatabang na marhay sa sato tanganing makatao nin regalo na talagang makakapaugma sa iba. An mga bagay na ini—asin an iba pa—may mahalagang kabtang sa areglo nin Diyos para sa katawuhan na mag-ako kan pinakamagayon na regalo sa gabos. Aramon ta sa sunod na artikulo kun ano an pinakamagayon na regalong iyan.\n^ par. 13 Dakul man na tawo an nagreregalo pag may birthday saka pag may mga selebrasyon. Pero, an mga okasyon na ini sa parati may kaibang mga gibuhon na dai itinutukdo kan Bibliya. Hilingon sa magasin na ini an artikulo na “Naghahapot an mga Parabasa—Para Daw sa mga Kristiyano an Pasko?”


Home / Bicol News / Camarines Sur / Milaor / News / Police Report / 5ng para tupada, dinakop sa Milaor\n5ng para tupada, dinakop sa Milaor\nBicol Standard Newspaper Sunday, May 03, 2020 Bicol News, Camarines Sur, Milaor, News, Police Report\nMILAOR, Camarines Sur (Bicol Standard) -- Limang (5) tawo, anas parabulang, an dinakop kan mga tawohan kan Philippine National Police (PNP) kan banwaan na ini, mientras na nasa kainitan kan sultada sa tupada.\nNagluluwas sa report na an mga parasugal dai nakadulag kan sinda hilom na inosip sa mga pulis, huli sa lantadan na pagbalga kan PD 449 o an Illegal Cockfighting Decree of 1974.\nNangyari an raid kan tupadahan sa Zone 5, Barangay Dalipay, digdi.\nPig iimbestigaran an baretang ini para sierohon kun may pagkaaram an barangay kapitan asin an consejo sa barangay sa bweldong patupada.\nOya an listahan kan mga nadakop:\n1. Christopher Serrano y Delos Angeles, 32, m, of Zone 1 Dalipay\n2. Rodel Manoguid y Romero, 37, s, Zone 3 Dalipay\n3. Eriberto Valeña y Esparagosa, 57, S, Zone 5 Dalipay\n4. Louie Ebo y Deloyas, 24, m, of Zone 1 Dalipay\n5. Daniel Remoto y Camacho, 19, s, of Zone 1 Dalipay,\nAfuera kan limang nadakop sa tupadahan, oya pa an mga at large ngonian; na an boot sabihon hinahanap kan pulis\n6. Dagul Baesa\n7. Certain Albert Corpus\n8. Joey Delos Angeles, gabos sinda mga residentes kan Milaor, Camarines Sur.\nTinuklo sinda kan mga pulis pasado alas 3:45 nin hapon, sa Dalipay, Milaor.\nAn barangay na ini kataid sana kan Ciudad nin Naga.\nAn mga imbuelto sa operasyon na nasambit iyo an pinagsararong miembros kan Intelligence\nOperatives kan gobierno, na pinapamayohan ni PCapt John Paul Nepomuceno.\nSi PCapt Antonio Per, Jr.,an hefe kan pulis digdi nagsabi padagos an saindang operasyon sa mga illegal na actibidad.\nNaka compiscar an mga awtoridad nin 2ng rinabotan nang balukag na manok, 1ng buhay na pambulang na may takod nang tambod, sarong talunan o sambot na may tambod pa, 2ng pidasong P100 na parada sa sultada, asin iba pa.\n5ng para tupada, dinakop sa Milaor Reviewed by Bicol Standard Newspaper on Sunday, May 03, 2020 Rating: 5


Bagong-elehidong presidente kan Ukraine\n(1978-01-25) 25 Enero 1978 (edad 44)\nOlena Kiyashko, ikinasal 2003\nMaonabihan na mga obra\nSi Volodymyr Oleksandrovych Zelensky o Vladimir Aleksandrovich Zelensky, (namundag 25 Enero 1978) sarong Ukrainian na pulitiko, screenwriter, aktor, komedyante, direktor asin nagsisirbeng presidente kan Ukranya poon pa kan 2019. Siya nabantog ngonyan bilang pamayo asin lider sa panahon nin gera kan an Ukranya sinakyada sa tuyong pagsakop nin Rusya kaini.\nSi Zelenskyy nagdakula sa Kryvyi Rih, sarong rona' nagtataram nin Ruso sa sud-subangan na banda kan Ukranya. Bago kan saiyang karera sa akting, si Zelenskyy nakakua nin diploma sa abogasya sa Kyiv National Economic University.Dangan saiyang linaog an pagkokomedyante asin nagmukna nin kompanya an Kvartal 95,nagpoprodyuser nin mga pelikula, cartoon, asin mga pasali sa telebisyon kabali na diyan an Servant of the People, kun saen si Zelenskyy an papel niya komo presidente kan Ukranya. An serye pig-ayre poon 2015 abot 2019 nagin sobrang popular. Sarong partido politika dara parehong pangaran kian pasaling telebisyon an minukna kan Marso 2018 kan mga empleyado kan Kvartal 95.\nSi Zelenskyy nag'anunsyo kan saiyang kandidatura para sa Eleksyon presidensyal 2019 nin Ukranya kan banggi nin 31 Desyemembre 2018, haros kadungan kan Bagong Taon na pabantolin ni Presidente Petro Poroshenko sa 1+1 TV Channel. Sarong gilid-gilid na kandidato, siya tolos nagin saro sa nangengenot sa opinion poll para sa eleksyon. Saiyang ginana an eleksyon na bitbit an 73.2 porsyento kan boto sa ikaduwang hornada, nadaog siring si Poroshenko. Pabisto niya bilang sarong populista, pasabot niya na siya anti-establisiyemento, asin anti-korupsyon na pigura\n↑ Error sa pag-cite: Imbalidong <ref> tatak; mayong teksto na ipinagtao para sa reperensiya na pinagngaranan na timesofisrael\n↑ Error sa pag-cite: Imbalidong <ref> tatak; mayong teksto na ipinagtao para sa reperensiya na pinagngaranan na deutsche-welle\n↑ Error sa pag-cite: Imbalidong <ref> tatak; mayong teksto na ipinagtao para sa reperensiya na pinagngaranan na Fr24_Seibt\nKinua sa "https://bcl.wikipedia.org/w/index.php?title=Volodymyr_Zelensky&oldid=230139"\nMga presidente kan Ukraine\nHuring binago an pahinang ini kaitong 18 Abril 2022, alas 11:43.


Portal:Arte - Wikipedia\nAn Portal kan Arte\nAn arte (Ingles: art; Tagalog: sining) iyo sarong dibersong rango nin (asin produkto kan) mga pantawong kasibotan na kaiba an mamoknang imahinasyon para maiheras an teknikal na katibayan, kagayonan, emosyonal na kusog, o mga konseptuwal na ideya.\nMayo nin heneral na pinag-uuyonang kahulogan kun ano an minabilog sa arte, asin an mga ideya iyo naliliwat sa pagdalagan kan panahon. An tolong klasikal na sanga kan biswal na arte iyo an pagpinta, iskultura, asin arkitektura. An teatro, pagbayle, asin iba pang pagganap na arte, pati naman an literatura, musika, pelikula asin an iba pang medya arug kan interaktibong medya, iyo kabali sa mas mahiwas na kahulogan kan arte. Sundo sa ika-17 na siglo, an arte iyo dapit sana sa maski anong kakayahan o masteridad asin iyo dae naisusuway hali sa kagibohan o sa mga siyensya. Sa modernong paggamit pakatapos kan ika-17 na siglo, kun sain an aestetikong konsiderasyon iyo pinakaimportante, an pinong arte (fine arts) iyo naisuway asin pigbisto hali sa nagunong kakayahan sa heneral, arug kan dekoratibo o aplikadong arte.\nAn pintados iyo hale sa taramong Kastila na Pintado na may boot-sabihon na "pigpintahan". An termino iyo piggagamit kan mga kolonyalistang Kastila bilang kaapudan sa mga katutubong Sebwano asin Waray na pano nin tatoo sa lawas. An taramong ini may boot-sabihon na "pigpintahan" asin iyo enot na piggamit sa kolonisasyon nin Espanya sa Filipinas.\nAn Boxer Codex iyo nagpapahiling na parehas an lalaki sagkod babayi iyo igwang tatoo. Naglalaag sinda nin tatoo sa palnit gamit an matarom na pidaso nin bakal asin pagpahid nin itom na pulbura sa mga bukas na lugad na iyo dagos nang nagigin permanente. Sa sarong panurat ni Rodriguez kaidtong 1565, saiyang pigtawan deskripsyon an mga katutubo (sa Ingles) "... these Indians wear gold earrings, and the chiefs wear two clasps about the feet. All the body, legs, and arms are painted; and he who is bravest is painted most."\nSimbahan nin Miagao\nMga babaying nagtatrabaho sa umahan (1902)\nIstilong Churrigueresque Baroque sa Simbahan nin Daraga (1773)\nNobyembre 2007 — Namokna an Kategorya:Arte sa Bikol Wikipedia\nEnero 2021 — Pagpoon kan Wikipedia Philippine Month 2021 kun sain nahaman an mga artikulong dapit sa arte asin kultura sa Filipinas e.g. Pintados, Ati-Atihan, Sinulog, asin Dinagyang\nPebrero 2021 — Namokna an Wiki Loves Fashion sa Filipinas na mawot paurogon an mga artikulong dapit sa moda\nHunyo 2021 — Pigsagibo an Wiki Loves Art mural painting sa Manapao Elementary School (Minalabac, Camarines Sur), San Juan National High School (Libmanan, Camarines Sur), asin Central Bicol State University of Agriculture (Pili, Camarines Sur)\nAgosto 2021 - Septembre 2021 — Pagdalagan kan Wiki Loves Folklore - Illustrate Wikipedia articles sa Filipinas\nSeptembre 2021 — Namokna an Portal kan Arte sa Bikol Wikipedia\nKinua sa "https://bcl.wikipedia.org/w/index.php?title=Portal:Arte&oldid=214283"\nHuring binago an pahinang ini kaitong 19 Setyembre 2021, alas 14:42.


An “Dai Malilingawan” Tamang-tamang Uminabot | Hali sa Samong Archive\nHali sa Samong Archive\nAn Sarong “Dai Malilingawan” Uminabot nin Tamang-tama sa Panahon\n“DAI MALILINGAWAN!” Iyan an sabi kan dakul dapit sa “Creation Drama.” Uminabot iyan nin tamang-tama sa panahon asin nagtao nin dai mapaparang impresyon sa isip kan mga nakahiling. An “Creation Drama” nagtao nanggad nin dakulang patotoo para sa kaumawan ni Jehova dai nahaloy bago an maringis na pagpersegir kan rehimen ni Hitler sa mga lingkod Niya sa Europa. Pero ano an “Creation Drama”?\nHali sa librong Schöpfung (Creation) an titulo kan bagong drama\nKan 1914, an “Photo-Drama of Creation” ilinuwas kan pambilog na kinaban na opisina kan banwaan ni Jehova na nasa Brooklyn, New York, E.U.A. Iyan walong oras na pasali na ginamitan nin photographic slide asin motion picture, na de kulor asin may tanog. Minilyon sa bilog na kinaban an nakahiling kan “Photo-Drama.” An mas halipot na bersiyon, an “Eureka Drama,” ilinuwas man kan 1914. Pero kan dekada nin 1920, an mga slide, film, asin kasangkapan sa pagpasali grabe na an depekto. Alagad, dakul an gustong makahiling kan “Photo-Drama.” Halimbawa, an mga residente kan Ludwigsburg, Alemania, nagharapot, “Nuarin giraray ipapasali an ‘Photo-Drama’?” Ano an puwedeng gibuhon?\nTanganing dakul pa an makahiling kan Drama, an mga representante kan pamilyang Bethel sa Magdeburg, Alemania, nagbakal nin mga film sa sarong ahensiya sa pagbareta sa Paris, Pransia, asin mga slide sa mga kompanya nin graphics sa Leipzig asin Dresden kan dekada nin 1920. Iiniba iyan sa nagkapirang lumang slide kan “Photo-Drama” na puwede pang gamiton.\nSi Brother Erich Frost, na sarong matibay na musikero, nagkomponer nin musikang pang-akompanimento sa mga film asin slide. An saro sa pinagkuanan kan pagkasaysay iyo an satong librong Creation. Iyan an dahilan kun taano ta an rebisadong bersiyon kan “Photo-Drama” tinawan nin bagong titulo—“Creation Drama.”\nAn bagong Drama walong oras man arog kan “Photo-Drama,” asin binaranga iyan sa pirang kabtang na ikakapasali sa magkakasunod na banggi. Nagtao iyan nin interesanteng mga detalye dapit sa mga aldaw kan paglalang, rinepaso an kasaysayan na nasa Bibliya saka sekular na reperensiya, asin ipinahiling kaiyan na dai napaniguan kan palsong relihiyon an espirituwal na pangangaipo kan katawuhan. An “Creation Drama” ipinasali sa Austria, Alemania, Luxemburg, asin Switzerland, asin sa iba pang lugar na may mga nagtataram nin Aleman.\nSi Erich Frost asin an saiyang mga nota sa musika para sa “Creation Drama”\nSi Erich Frost nagsabi: “Sa mga pagpasali kan Drama, dinagka ko an sakong kairiba, partikular na an mga nasa orkestra, na gamiton an intermisyon tanganing magduman sa kada raya asin alukan kan satong magayon na mga libro asin buklet an mga naghihiling. Nakapasakamot kami nin mas dakul na literatura sa paaging ini kisa sa magigibo kun naghaharong-harong.” Nagirumduman ni Johannes Rauthe, na nag-organisar kan mga pagpasali kan Drama sa Poland asin sa inaapod ngunyan na Republikang Czech, na itinao kan dakul sa mga naghiling an adres ninda tanganing dalawon. An mga adres na idto an nagtao nin dalan para sa mabungang mga pagdalaw liwat.\nKan dekada nin 1930, pirming pano an mga tiripunan huli sa “Creation Drama,” asin an Mga Saksi ni Jehova an pinag-uurulayan sa mga banwaan. Pag-abot nin 1933, haros sarong milyon na an nakahiling kan mga pagpasali na inorganisar kan satong sangang opisina sa Alemania. “Tangani sanang mahiling an Drama,” an nagigirumduman ni Käthe Krauss, “aroaldaw sa laog nin limang aldaw, naglalakaw kami nin 10 kilometros kada pagduman, na nag-aagi sa kakahuyan, patukad asin pababa sa mga bulod asin kababan.” “An ‘Creation Drama’ iyo an nagin pundasyon kan pagkamuot ko sa katotoohan,” an sabi ni Else Billharz.\nInistorya ni Alfred Almendinger na kan mahiling kan saiyang ina an Drama, “ugmahon siya kaya nagbakal siya nin Bibliya asin hinanap an terminong ‘purgatoryo.’” Huling dai niya ini makua sa Bibliya, dai na siya nagsurusimba, dangan nagpabawtismo. “Dakulon an nag-ako kan katotoohan huli sa ‘Creation Drama,’” an nagirumduman ni Erich Frost.—3 Juan 1-3.\nMantang nagpaparadakul an nakakahiling kan “Creation Drama,” nagpaparakusog man sa Europa an impluwensiya kan Nazismo na nagdara nin kariribukan. Puon kan 1933, ipinagbawal an mga gibuhon kan Mga Saksi sa Alemania. Puon kaidto sagkod na matapos an Giyera Mundial lI kan 1945, an mga lingkod ni Jehova sa Europa nag-agi nin grabeng persekusyon. Si Erich Frost napreso nin mga walong taon. Pero nakaligtas siya asin kan huri naglingkod sa Bethel sa Wiesbaden, Alemania. Marahayon nanggad na an dai malilingawan na “Creation Drama” uminabot nin tamang-tama sa panahon tanganing pakusugon an buot kan dakulon na Kristiyano na madali nang mapaatubang sa mga pagbalo sa pagtubod durante kan Giyera Mundial II!—Hali sa samong archive sa Alemania.\n100 na Taon na Kasaysayan nin Pagtubod\nPag-aadalan: An taon na ini an ika-100 na anibersaryo kan inot na ipasali an “Photo-Drama of Creation,” na dinisenyo para patalubuon an pagtubod sa Bibliya.\nPinalakop kan Pampublikong mga Diskurso an Maugmang Bareta sa Ireland\n“Nuarin an Sunod Tang Asembleya?”\n“Igwa Kami Ngunyan nin Mas Urog na Kaigutan Asin Pagkamuot sa Samong Puso”\n‘Dai nin Makakaulang Dawa an Lubak-lubak o Halawigon na Dalan’


Ano an sinasabi kan Biblia manongod sa pagsuhay nin mag-agom asin sa pag-agom liwat?\nHapot: Ano an sinasabi kan Biblia manongod sa pagsuhay nin mag-agom asin sa pag-agom liwat?\nSimbag: Enot sa gabos, ano man an pagtubod kan sarong tawo manongod sa isyu kan pagsuhay nin mag-agom, importanteng marhay na girumdumon ta an sinasabi sa Malaquias 2:16: “Huli ta si Jehova na Dios kan Israel nagsabi na ikinaangot niya na pagsuhayan iyan.” An Biblia nagsasabi na an kasal panghabangbuhay na relasyon. “Mala ta bako na sindang duwa, kundi sarong laman. Kaya idtong pinagsaro nin Dios, dai nin siisay man na magbulag sainda” (Mateo 19:6). Aram kan Dios, na mantang an imbwelto sa kasal duwang tawong makasalan, an pagsuhay nin mag-agom posibleng mangyari. Sa Lumang Tipan, nagtao an Dios nin mga katugunan tanganing protektaran an diretso kan mga tawo na ma eksperyensya nin pagsuhay sa agom, lalo na an mga babae (Deuteronomio 24:1-4). Ipinunto ni Hesus na an mga katugunan na ini itinao kan Dios huli sa katagasan kan mga puso nin tawo bakong huli ta ini ipinagboot niya.\nAn isyu kan pagsuhay nin mag-agom asin an pag-aagom liwat tinutugutan sosog sa Biblia base sa mga tataramon ni Hesus sa Mateo 5:32 asin 19:9. An mga tataramon na “kun bakong huli sa pagpasambay” iyo sana an rason sa Biblia na an Dios pwedeng magtogot nin pagsuhay nin mag-agom asin pag-agom liwat. An Griegong tataramon na ginamit sa “pagsambay” nangangahulugan kan gabos na klaseng sekswal na imoralidad. Pwedeng pagdorog sa bakong agom, prostitusyon, pagsambay, asin iba pa. Posibleng sinasabi ni Hesus na itinutogot an pagsuhay nin mag-agom kun igwang nakometer na sekswal na imoralidad sa relasyon kan mag-agom. An sekswal na relasyon importanteng marhay sa relasyon kan mag-agom: “asin magigin sindang saro sanang laman” (Genesis 2:24; Mateo 19:5; Efeso 5:31). Ano man na pagraot kan relasyon mag-agom huli sa pagkaka-igwa nin sekswal na relasyon sa luwas kan relasyon mag-agom pwedeng magin rason na itogot an pagsuhay nin mag-agom. An pag-agom liwat yaon man sa isip ni Hesus sa tekstong ini. An mga tataramon na “mag-agom nin iba” (Mateo 19:9) nagpapahiling na an pagsuhay nin mag-agom asin an pag-agom liwat tinutogotan kun ini nakapairarom sa rason na “pagsambay.” Kaipuhan tang tandaan na an tinutugutan sanang mag-agom liwat iyo an inosente sa duwang mag-agom. Dawa dai ini nakasurat sa teksto, an pagtogot na iyan pagpapahiling ka pagkaherak kan Dios sa nasalaan, bakong sa nagkasala asin sa nagkomiter nin sekswal na imoralidad. Igwang pagkakataon na an nagkasala pwedeng mag-agom liwat alagad dai iyan itinotokdo sa tekstong ini.\nAn iba nagsasabi na an 1 Corinto 7:15 saro pang “rason,” na nagtotogot sa pag-agom liwat; kun an bakong paratobod na agom (lalaki) makipagsuhayan sa saiyang agom na paratubod (babae) huli kan pagtubod kaini ki Hesu-Kristo. Alagad, an konteksto dai nagsasambit manongod sa pag-agom liwat, kundi nagsasabi sana na an sarong paratubod dai na obligadong magpadagos pa sa saiyang pakikiiba kun an bakong paratubod gusto nang magbaya. An iba man nagtutubod na an pang-aabuso (sa agom o sa aki) balidong rason tanganing makipagsuhayan sa agom dawa dai ini nakasurat sa Biblia. Pwedeng arog kaini an kaso alagad dipisil na mag-gibo nin sarong bagay na dai sinabi kan tataramon nin Dios.\nSa kadaklan kan mga debate manongod sa mga rason sa pagsuhay nin mag-agom, dapat tang girumdumon na ano pa man an boot sabihon kan “pagsambay,” an pagsuhay nin mag-agom dai kaipuhan na gibuhon tulos o magin iyo na an solusyon sa gabos na kaso, pwera na sana kun mayo na talagang paglaom. Dawa kun nakakomiter nin pagsambay, an mag-agom, sa biyaya kan Dios, pwedeng magpinatawadan asin magpoon liwat sa saindang relasyon. Pinatawad kita kan Dios sa labi-labing tang pagkakasala. Siguradong pwede tang arogon an saiyang maray na halimbawa asin pwede kitang magpatawad dawa sa nagkasala sa satuya nin pagsambay (Efeso 4:32). Alagad, sa dakol na sirkumstansya, an agom na nagkasala dai nagsosolsol asin nagpapadagos pa sa saiyang ginigibong sekswal na imoralidad. Iyo ini an panahon kun sain an Mateo 19:9 pwede nang i-aplikar. Dakol an tawo an pakatapos magsuhay sa agom nag hahanap tulos nin bagong agom na kun sain minsan gusto kan Dios na sinda magtener na mayong agom. Minsan an Dios nag-aapod nin mga tawo na magin solo asin mayong agom tanganing an saindang atensyon dai mabanga (1 Corinto 7:32-35). An pag-agom pakatapos kan pagsuhayan pwedeng ikonsiderar depende sa sirkumstansya, alagad dai boot sabihon na iyo na ini an dapat gibuhon tulos pakatapos na magsuhay sa agom.\nNakakamundo na an bilang nin pagsuhayan nin mag-agom sa mga nagsasabing Kristyano halos kapareho kadakol kan mga mag-agom na dai nagtutubod ki Hesu-Kristo. An Biblia malinaw na nagsasabi na an Dios naangot sa pagsuhay nin mag-agom (Malaquias 2:16). Alagad, an pagbabalikan asin an pagpapatawadan mga marka yan sa buhay kan mga tunay na nagtutubod ki Hesu-Kristo (Lukas 11:4). Alagad aram kan Dios na an pagsuhay nin mag-agom posibleng mangyari, pati sa saiyang mga aki. An suhay sa agom o nag-agom liwat na paratubod ki Hesus dai dapat magmati na siya dai na namomotan kan Dios. An Dios makapangyarihan sa gabos asin dawa an makasalan na dai pagsunod kan mga Kristyano ginagamit kan Dios tanganing makahaman nin mas marhay na bagay.


Harani Na an Katapusan kan Falsong Relihion! — Watchtower ONLINE NA LIBRARYA\nAn Falsong Relihion . . .\nAn Tunay na Relihion . . .\nKingdom News Num. 37\nSarong Mensahe Para sa Bilog na Kinaban\n▪ Ano an falsong relihion?\n▪ Paano iyan matatapos?\n▪ Paano ka maaapektaran?\nAno an Falsong Relihion?\nNapupurisaw daw kamo sa mga krimen na nakokomiter sa ngaran nin relihion? Huling kamo may pakamate nin hustisya, nakokolgan daw an saindong boot kan mga guerra, terorismo, asin karatan na ginigibo kan mga naghihingakong naglilingkod sa Dios? Taano daw an relihion ta garo baga iyong ginigikanan nin kadakol na problema?\nAn depekto yaon, bakong sa gabos na relihion, kundi sa falsong relihion. Sinabi nin sarong iginagalang nin dakol na personahe sa langtad nin relihion, si Jesu-Cristo, na an falsong relihion nagpapaluwas nin maraot na mga gibo, kun paanong an sarong “kahoy na raot nagbubunga nin daing data.” (Mateo 7:15-17) Ano daw an bunga kan falsong relihion?\n▪ NAG-EENTREMETER SA GUERRA ASIN POLITIKA: “Sa Asia saka sa iba pang lugar,” an sabi kan magasin na Asiaweek, “an mga namomoon na gutom sa kapangyarihan mapagtuyang minamanipular an relihiosong mga sentimiento kan mga tawo para sa sadiri nindang mga pangangaipo.” Bilang resulta, an magasin nagpapatanid: “An kinaban garo baga madali nang mabua.” An sarong prominenteng namomoon sa relihion sa Estados Unidos nagsabi: “Kaipuhan na gadanon an mga terorista tanganing mapondo an saindang panggadan.” An solusyon nia? “Uboson sindang gadanon sa ngaran kan Kagurangnan.” Sa kabaliktaran, an Biblia nagsasabi: “Kun an siisay man nagsasabi: ‘Namomoot ako sa Dios,’ pero naoongis sia sa saiyang tugang, sia putikon.” (1 Juan 4:20) Nagsabi pa ngani si Jesus: “Padagos na kamotan an saindong mga kaiwal.” (Mateo 5:44) Pirang relihion an naiisip nindo na an mga miembro kaiyan nagpapartisipar sa guerra?\n▪ NAGTOTOKDO NIN FALSONG DOKTRINA: An kadaklan na relihion nagtotokdo na an kalag o espiritu sarong dai naheheling na kabtang nin tawo na nagdadanay na buhay pagkagadan kan pisikal na hawak. Paagi sa katokdoan na ini, dakol sa mga relihion na ini an inaaprobetsaran an saindang mga miembro, na nagpapabayad sa pagpamibi para sa kalag kan mga gadan. Minsan siring, an Biblia nagtotokdo nin laen na doktrina. “An kalag na nagkakasala—iyan mismo magagadan.” (Ezequiel 18:4) “An mga buhay nakakaaram na sinda magagadan; alagad kun dapit sa mga gadan, mayo man lamang sinda nin pakaaram.” (Eclesiastes 9:5) Itinokdo ni Jesus na an mga gadan bubuhayon liwat—bagay na dai na kaipuhan na gibohon kun an mga tawo igwa nin inmortal na kalag. (Juan 11:11-25) An saindo daw na relihion nagtotokdo na an kalag dai nagagadan?\n▪ NAGKOKONSINTE SA INMORAL NA SEKSO: Sa mga nasyon sa Solnopan, an mga relihiosong grupo inoordenan na magin mga miembro kan klero an mga binabae asin linalaki asin sinasadol ninda an mga gobyerno na rekonoseron an mga pag-agoman nin magkasekso. Dawa an mga iglesia na nagkokondenar sa inmoralidad kinokonsinte an mga namomoon sa relihion na seksuwal na nan-abuso nin mga aki. Pero, ano daw an itinotokdo kan Biblia? Iyan sayod na nagsasabi: “Dai kamo palagalag. Bakong mga parapakisaro, ni mga parasamba sa idolo, ni mga parasambay, ni mga binabae, ni mga lalaki na minadorog sa kapwa lalaki . . . an magmamana kan kahadean nin Dios.” (1 Corinto 6:9, 10) May aram daw kamong mga relihion na nagkokonsinte sa inmoral na sekso?\nAno an magigin ngapit kan mga relihion na nagpapaluwas nin raot na bunga? Si Jesus nagpatanid: “An lambang kahoy na dai nagbubunga nin marahay pinuputol asin iinaapon sa kalayo.” (Mateo 7:19) Iyo, an falsong relihion papalodon asin sosoloon! Alagad paano asin noarin mangyayari ini? An simbag itinatao kan sarong makahulang bisyon na nakasurat sa libro kan Biblia na Kapahayagan, kapitulo 17 asin 18.\nPaano Matatapos an Falsong Relihion?\nImahinara an eksena. Sarong patotot an nakakabayo sa sarong makatatakot na hayop. An hayop may pitong payo asin sampulong sungay. (Kapahayagan 17:1-4) Siisay an irinerepresentar kan patotot? Sia may impluwensia “sa mga hade kan daga.” Sia nakagubing nin purpura, naggagamit nin insenso, asin mayamanon. Dugang pa, paagi sa saiyang espiritistikong gawe, “an gabos na nasyon ikinalagalag.” (Kapahayagan 17:18; 18:12, 13, 23) Tinatabangan kita kan Biblia na masabotan na an patotot na ini sarong pambilog na kinaban na relihiosong organisasyon. An irinerepresentar nia, bakong sarong relihion, kundi gabos na relihion na nagpapaluwas nin raot na bunga.\nAn hayop na kinakabayoan kan patotot naglaladawan sa politikal na mga kapangyarihan sa kinaban.* (Kapahayagan 17:10-13) An falsong relihion nakakabayo sa politikal na hayop na ini, na nagpoprobar na impluwensiahan an mga desisyon kaini asin kontrolon an direksion kaini.\nMinsan siring, dai mahahaloy, may makangangalas na mangyayari. “An sampulong sungay na naheling mo, asin an mabangis na hayop, an mga ini maoongis sa patotot asin lalaglagon patin huhubaan sia, asin kakakanon an saiyang laman asin biyo siang sosoloon sa kalayo.” (Kapahayagan 17:16) Sa sarong bigla, labi-labi kanakakakubhan na paghiro, an politikal na mga kapangyarihan sa kinaban bibirikan an falsong relihion asin biyo ining lalaglagon! Ano an magigin dahelan kan paghirong ini? An libro sa Biblia na Kapahayagan nagsisimbag: “Ibinugtak nin Dios sa saindang puso na otobon an saiyang kaisipan.” (Kapahayagan 17:17) Iyo, papaninimbagon nin Dios an falsong relihion sa gabos na makababaldeng gibo na nakomiter kaini sa saiyang ngaran. Sa paghirong may sangkap na hustisya, gagamiton nia an politikal na mga kaalyado kaini bilang saiyang instrumento sa paggadan.\nAno an kaipuhan na gibohon nindo kun habo nindong madamay sa kaaabtan kan falsong relihion? “Lumuwas kamo sa saiya, banwaan ko,” an sadol kan mensahero nin Dios. (Kapahayagan 18:4) Tunay nanggad, ngonyan na an panahon na dumulag hale sa falsong relihion! Alagad pasiring saen kamo puedeng dumulag? Bakong sa ateismo, huling iyan mayo man nin malalaoman sa ngapit. (2 Tesalonica 1:6-9) An solamenteng pailihan manonompongan sa laog kan tunay na relihion. Paano daw nindo mamimidbid an tunay na relihion?\nKun Paano Mamimidbid an Tunay na Relihion\nAnong marahay na bunga an maninigong paluwason kan tunay na relihion?—Mateo 7:17.\n▪ NAG-OOTOB SA PAGKAMOOT: An tunay na mga parasamba “bakong kabtang kan kinaban,” dai nagkakabaranga huli sa rasa o kultura, asin “nagkakaminorootmootan.” (Juan 13:35; 17:16; Gibo 10:34, 35) Imbes na maggaradanan, andam sindang magadan para sa lambang saro.—1 Juan 3:16.\n▪ NAGTITIWALA SA TATARAMON NIN DIOS: Imbes na itokdo an “tradisyon” asin “an mga pagboot nin mga tawo” bilang doktrina, an tunay na relihion ibinabasar an doktrina kaiyan sa Tataramon nin Dios, an Biblia. (Mateo 15:6-9) Taano? Huli ta “an gabos na Kasuratan ipinasabong nin Dios asin kapakipakinabang para sa pagtokdo, sa pagsagwe, sa paghusay kan mga bagay.”—2 Timoteo 3:16.\n▪ NAGPAPAKOSOG SA MGA PAMILYA ASIN NAGSUSUPORTAR SA HALANGKAW NA MGA PAMANTAYAN SA MORAL: An tunay na relihion nagtotokdo sa mga agom na lalaki na “mamoot sa saindang agom na babae siring sa saindang sadiring hawak,” nagtatabang sa mga agom na babae na magpatalubo nin ‘hararom na paggalang sa saindang agom,’ asin nagtotokdo sa mga aki na ‘magin makinuyog sa saindang mga magurang.’ (Efeso 5:28, 33; 6:1) Dugang pa, an mga pinaniwalaan nin katongdan na may autoridad kaipuhan na magin arogan sa moral.—1 Timoteo 3:1-10.\nIgwa daw nin relihion na nakakasunod sa mga pamantayan na ini? An librong Holocaust Politics, na ipinublikar kan 2001, nagsasabi: “Kun mas dakol na tawo an namumuhay sono sa mga katokdoan asin gawe-gawe kan Mga Saksi ni Jehova, nalikayan kutana an Holocaust asin mayo kutana nin mga paglaglag sa sarong bilog na rasa na nagpapasakit sa kinaban.”\nTunay nanggad, sa 235 nasyon, an Mga Saksi ni Jehova dai sana naghuhulit kan moral na mga pamantayan kan Biblia—iinaaplikar ninda iyan sa saindang buhay. Sinasadol niamo kamo na hagadon sa mga Saksi ni Jehova na tabangan kamong manodan kun ano an kahagadan nin Dios sa saindo tanganing masamba nindo sia sa maaakong paagi. Ngonyan na an panahon na humiro. Dai mag-atraso. Harani na an katapusan kan falsong relihion!—Sofonias 2:2, 3.\nKun gusto nindo nin dugang na impormasyon manongod sa basado sa Bibliang mensahe na ihinuhulit kan Mga Saksi ni Jehova, dai kamo mag-alangan na kontakon sinda sa adres na nasa ibaba.\n□ Gusto kong maghagad, na daing obligasyon, nin sarong kopya kan brosyur na Magdanay Kamong Mapagbantay!\n□ Kontakon tabi ako para sa daing bayad na pag-adal sa Biblia.\nPara sa detalyadong paliwanag sa temang ini, helingon an brosyur na Magdanay Kamong Mapagbantay! na ipinublikar kan Mga Saksi ni Jehova.\nAn falsong relihion may impluwensia “sa mga hade kan daga”\n“Lumuwas kamo sa saiya, banwaan ko”


Gusto nin Dios na kita mabuhay na matoninong asin maogma sagkod lamang sa paraisong daga!\nPero tibaad isipon mo, ‘Mangyayari pa daw iyan?’ Sinasabi kan Biblia na iyan magigin posible paagi sa Kahadean nin Dios, asin kabotan nin Dios na an gabos na tawo makanood dapit sa Kahadean na iyan saka sa katuyohan nia para sa sato.—Salmo 37:11, 29; Isaias 9:7.\nGusto nin Dios na kita makinabang.\nKun paanong mawot nin marahay na ama an pinakamarahay para sa mga aki nia, mawot man kan Ama niato sa langit na kita magkaigwa nin daing sagkod na kaogmahan. (Isaias 48:17, 18) Nanunuga sia na an saro na ‘naggigibo kan boot nin Dios magdadanay sagkod lamang.’—1 Juan 2:17.\nGusto nin Dios na kita maglakaw sa mga dalan nia.\nSinasabi kan Biblia na gusto kan Kaglalang niato na ‘tokdoan kita kan saiyang mga dalan’ tanganing kita ‘makalakaw sa saiyang mga dana.’ (Isaias 2:2, 3) Nag-organisar sia nin ‘banwaan [para] sa saiyang ngaran’ tanganing ipaaram an kabotan nia sa bilog na daga.—Guibo 15:14.\nGusto nin Dios na kita magkasararo sa pagsamba sa saiya.\nImbes na pagsuruwayon an mga tawo, pinagsasararo sinda sa tunay na pagkamoot paagi sa dalisay na pagsamba ki Jehova. (Juan 13:35) Sairisay ngonyan an nagtotokdo sa mga tawo sa gabos na lugar kun paano maglilingkod sa Dios na may pagkasararo? Iniimbitaran mi ika na aramon iyan paagi sa brosyur na ini.\nMakipag-adal sa samo sa Biblia. Pinonan mo na daw na mag-adal sa Biblia kaiba kan mga Saksi ni Jehova? Kun dai pa, gusto mo daw na may magtokdo sa saimo sa Biblia? Mayong bayad iyan. Mahihiling mo na marahayon na paagi iyan na orog na magin harani sa Dios.\nMagkaigwa nin libreng literatura. Puede kang magduman sa Kingdom Hall na harani sa saindo o makipag-olay sa kiisay man na Saksi ni Jehova tanganing maghagad nin publikasyon sa lenguahe mo na makakatabang sa saimo na masabotan an Biblia.\nAramon an dapit sa samo paagi sa Internet. Buksan an opisyal na website kan Mga Saksi ni Jehova sa www.jw.org/bcl. Puede mong basahon dian an Biblia asin hilingon o i-print an dakol na publikasyon sa labing 750 lenguahe.\nPaano Ginigibo an Pag-adal sa Bibliya?\nSa bilog na kinaban, midbid an Mga Saksi ni Jehova sa saindang inaalok na programa nin libreng pag-adal sa Bibliya. Aramon kun paano iyan ginigibo.\nTa’no ta Kaipuhan Mag-adal nin Bibliya?\nANO AN ITINUTUKDO SATO KAN BIBLIYA?\nAno an Katuyuhan nin Diyos Para sa mga Tawo?\nAno daw an magigin buhay sa bagong kinaban pag paraiso na an bilog na daga?\nI-share I-share Ano an Kabotan nin Dios?


Ikaduwang Gerang Pankinaban - Wikipedia\nMga pangyayari sa Gera. Libot relo poon walang itaas: Mga tropang Tsino sa Batalyang Wanjialing, Mga Australyanong kanyon sa enot na Batalya sa El Alamein, Mga Stukang pambombang eroplano kan Aleman sa Prenterang Subangan kan Winter 1943-1944, Pwersang naval kan Estados Unidos sa Golpong Lingayen, Si Wilhelm Keitel nagpirma sa Kasuratan nin Pagsuko, an Tropang Sobyet sa Batalyang Stalingrad\nAn Ikaduwang Gerang Pankinban sarong gerang lakopan sa kinaban na nagpoon kan 1937, asin nagtapos 1945. Nadamay igdi an haros gabos kan mga nasyon. Kan nagrarom na an gera, nagresulta sa duwang grupong militar an nagraralaban, an inapod na magkakamping Mga Alyado (Allies) laban sa mga magkakamping mga Axis. Ini na an pinakamangirhat na gera sa enterong historya kan kinaban kun saen labing 100 milyon na tawo, naghahale sa sobrang 30 iba-ibang nasyon an nagkasara'pag sa laban militar. Sa siring na gerang lakopan asin kahiwas-hiwas, an mga kadaramay sa makuring laban na ini dai nang huno-huno sa pagtapsok kan gabos nindang rekurso asin kakayahan ekonomiko, industriyal asin sa siyensia ngane makaolagwad sa laban. An gera nagbunga nin grabeng kagadanan bako sana sa mga tropa militar kundi patin sa mga sibilyan arog kan nangyaring Holocaust, asin an makagiram'giram na paggamit kan armas nuklear. Mala ta ginagaom sobra sa 50 abot 85 milyon katawo an nabawian-buhay. An Ikaduwang Gerang Pankinaban iyo na daa an dingkilan na pinakamakuri sa historya kan katauhan.\n1 Mga sarahotan kun ano ta nagputok an Gera\n2 Pag'entra kan Hapon, an Pakikipagsaro kaini sa Alemanya\nMga sarahotan kun ano ta nagputok an Gera[baguhon | baguhon an source]\nDai matatawan toltol na pakasabot an Gerang ini kun dai balikan an mga pangyayaring nagtalikod.\nAn Enot na Gerang Pankinaban (1914-1918), na an Alemanya mansana an nagpoon kan ini linusob an Pransya paagi sa Belhika, nagtapos sa pagkadaog kan Alemanya. Sinururogan siya kan Gran Britanya, Pransya, Estados Unidos, Rusya asin iba pang kakampi. An Alemanya pinamamayohan kaidto ni Kaiser Wilhelm II, sarong lider na sobrang agit-agitan, na boot ibangon an kadakulaan kan Alemanya. Sa pagkadaog kan Alemanya, an Pransya naghagad nin kompensasyon sa destrosong sinapo asin laen pa kaini, pig'imponeran kan Alyado ini nin mga kundisyon arog kan binawe saiya an ibang teritoryo asin pigbawalan an pagdakula kan hokbong Aleman sa sobrang 100,000 na soldados. Dakul pang kundisyon an isinapaw sa Aleman asin ini napapalaman sa Tratado de Versailles na saiyang napiritan pag'oyonan asin pirmahan resulta kan saiyang kadaogan. Dakul sa Aleman minamate an kasusupgan sa pagkadaog, asin makuri an pag'isip ninda na dakulang inhustisya an ikinastigo sainda kan imponeran sinda kan nasabing tratado.\nSa siring na sitwasyon luminaog an dakulang papel kan Partido Nazi.\nSi Hitler sa sarong meeting\nPakatapos kan Enot na Gerang Pankinaban, itinindog an bagong republika na inapod Weimar Republic asin salida sa gobyerno imperyal ni Kaiser Wilhelm II. Ini marhay an dalagan kuta pero nagsapo nin panganang inflation asin magagabat na mga problema sa ekonomiya. Bunga kaini an mga ibang partido pulitika nagpoon nang magboses kan kaluyahan kan gobyerno demokratiko, kan magabat na mga imposisyon kan Tratado Versailles asin nangongorog an pagtuyaw kan Partido Nazi; an sinasabi kaini an mga Hudiyo iyo an nagraratak sa pinansyal na kamugtakan kan Alemanya.\nKan 1930, nag'agi an makuring Great Depression asin an Presidente na si Hindenburg nagbado nin poderes na pang'emerhensya na haros diktador na siya ngane masuportahan an mga nagsurunod na Chancellors na sinda Brüning, Papen, Schleicher asin si Hitler. Igdi nagtapos an demokrasya liberal kan Alemanya.\nKan Enero 30, 1933, si Adolf Hitler nanombrahan Reichskanzler (Chancellor) kan naggugurang nang presidente kan republika na si von Hindenburg. Kan ini magadan, si Hitler an nagtukaw nang presidente susog sa pinagboboot kan Konstitusyon. Sa siring na pangyari, orog na natipon an poder sa kamot niya. Sarungat sa konstitusyon, si Hitler nagparapaluwas nin mga pagboot na haros diktadurya na an saiyang gobyerno. Kan taon 1933, masasabing igdi na nagpoon an Ikatolong Reich na siya an kataastaasing Poon.\nAn Alemanya nagtubod nanggad saiya ta pighihiling siya kan banwaan na simbolo kan nawarang poder asin orgulyo kaini, asin ipigsarig na saiya an pagbuhat kan napukan na nasyon sa kasusupgan. Masabi pa, an propaganda ni Hitler na superior an rasang Aleman na daog an ibang mga rasa, nagkabray kan hararom na pag'ooyon sa mga puso kan ordinaryong mga Aleman. Sa siring na ladawan, pano nin isog asin paabaw'abaw, dai nakagamiaw an mayoriya kan populasyon kan alemanya na sinda ginuguyod na kan saindang lider pasiring sa maringis na gera.\nPag'entra kan Hapon, an Pakikipagsaro kaini sa Alemanya[baguhon | baguhon an source]\nMga soldados kan Sobyet, naglulusob sa Batalya nin Stalingrad.\nManta na nag'iinit an sitwasyon sa Europa gibo kan ginagatongan na ni Hitler an Alemanya na magbungkaras asin ipamate kaini an pwersa, an Hapon man dai na maontok magkiyaw-kiyaw sa ibang nasyon. Sinasabi kan mga historyador na saro sa magabat na rason kun ano ta an Hapon gustong manakop huli ta kulang na gayo an saindang nasyon sa mga rekursos naturales na masostener kan saindang industriyalisasyon asin boot nindang makontrol an mga lugar na pinaghahalean kan siring na mga yaman makotkot sa daga. Mala ta kan 1937, nakikigera na ini sa Tsina. Alagad, sinasabi nagpoon an Ikaduwang Gerang Pankinaban kan Septyembre 1, 1939 kan an Alemanya nagsakyada sa Polonya asin napiritan an Reyna Unido asin Pransya magdeklara nin lubos na pakigera sa enot. Kan pasara na an 1939 abot 1941, sa serye nin mga kampanya asin tratado malinaw na sinasakop o sinusupil an kahiwasan kan Europa, asin ini nakipagsaro sa Italya asin Hapon sa inapod na Axis na Pagkaburunyog.\nDangan resulta kan Pakto Molotov-Ribbentrop, kun saen sinda dai magpapaki-araman, an Alemanya asin Unyon Sobyet pigporopiridaso asin pig'anab ninda an mga teritoryo kan saindang mga kadolon: Polonya, Finlandya, Romania, asin mga Estadong Baltic. An Reyno Unido asin an Kumonwelt Briton iyo na sana sa enot an nakikipagtusay sa pwersang Axis sa Europa, na sige an pagkampanya sa Aprikang Norte asin sa Sungoy nin Aprika asin sa halawig nang Batalya sa Atlantiko. Kan Hunyo 1941, an pwersang Axis naglusob sa Unyon Sobyet asin gibo kaini nabuksan an mahiwason na teatro kan gera sa bilog na historya asin iyo man ini nagpagaot kan kadakulaan kan pwersa Axis sa sarong gerang guromon asin dai mahiling kun saen aabtan. Manta an Hapon inatake an Estado Unidos kan Desyembre 1941 na binomba kaini an Pearl Harbor asin mga kolonya kani asin nakadamay man an mga kolonyang pagsasadiri kan Reyno Unido sa Pasipiko. Masabi pa, marikas na nasupil kan Hapon an mga teritoryong ini asin nakamkam.\nAn pag'abante kan Axis nasumpo kan 1942 kan an Hapon nadaog sa kritikal na Batalya nin Midway, harani sa Hawaii asin man an Alemanya nadaog sa Aprikang Norte, patin na sa Laban sa Stalingrad kun saen haros binarian sinda nin talodtod. Kan 1943, huli sa serye nin pagkadaog kan tropang aleman sa Prenterang Subangan, huli man sa Pagsakyada kan Alyado sa Italya na iyo an paglukmo kaini, an mga matriumpong kampanya kan Alyado sa Pasipiko, an Axis nawa'ran nin hagaphagap sa paglusob asin logod padagos kaini na mag'atras sa gabos na prentera nin laban. Kan 1944, an Alyadong Subangan sinakyada an Pransya na okupado kan mga tropang aleman asin ini nabawe, manta an Unyon Sobyet, nabawe niya an mga nasakop na teritoryo saiya kan Alemanya asin kabaliktaran iyo na an naglaog sa Alemanya; mala ta nakaabot mismo sa pinakapusod kan Berlin sa pag'atake. Kan mga taon 1944 asin 1945 man, an Hapon nag'agi nin makuring pagkapilay sa pwersa asin nabutsan kaini an mga nasakop na teritoryo sa South Central China asin Burma asin man an Alyado pinagpulpog na husto an Pwersang Dagat kan Hapon na nagresulta sa pagkawara kaini sa kontrol an mga importanteng mga Isla sa Pasipikong Subangan.\nAn garo ligbos na hitsura kan buminoag an bomba atomika na hinulog sa Hiroshima asin Nagasaki, Hapon\nAn pagpirma nin pagsuko kan Hapon\nPagsuko[baguhon | baguhon an source]\nMasabi na an gera sa Europa nagtapos sa paglusob kan mga Alyadong Subangan katuwang an Unyon Sobyet, sa derotado nang Alemanya mala ta nasakop mismo an kabiserang Berlin ta nalaog enot kan mga pwersang Sobyet asin tropang Polako. Gibo kaini, mayong naginibo an Alemanya kundi magsuko na mayong kundisyon kan Mayo 8, 1945. Sa ri'gon kan Deklarasyon Potsdam kan Alyado kan Hulyo 26, 1945 na inalok nang magsuko an Hapon alagad ta ini nagsayuma na magsunod sa hinahagad na kundisyon, an Amerika logod nagpahulog nin bomba atomika kan Agosto 6 sa Hiroshima asin sunod sa Nagasaki kan Agosto 9, 1945. Sa nagdadangadang na pagsakyada kan mismong Hapon kan Alyado, an posible pang maghulog bomba atomika sa ibang parte kan Hapon, an pagdeklara na kan Unyon Sobyet nin pakigera igdi kan Agosto 9, 1945, an paglusob na kan Unyon Sobyet sa Manchuria kun saen ipignosnos na husto an pwersang militar kan Hapon, ini an mga rason na nagtolod na sa Hapon magsuko kan Agosto 15, 1945.\nHuli sa mga pangyayaring ini, an Ikaduwang Gerang Pankinaban natapos man giraray.\nAn Ikaduwang Gerang Pankinaban (WWW III) nahira an mga relasyon pulitika asin an estruktura sosyal kan kinaban. An Pinagsarong mga Nasyon (United Nations) natogdas ngane magbusol kan kooperasyon internasyunal asin mabangga an mga diringkilan sa ngapit. Su mga matrayumpong mapangyareng mga nasyon- an Estados Unidos, Unyon Sobyet, Tsina, Reyna Unido, asin Pransya - iyo an nagin mga danay na mga kaapil sa inapod na Konseho Seguridad kan Pinagsarong mga Nasyon (United Nations Security Council). An Unyon Sobyet asin Estados Unidos nagin magkaribal na mga superpower na nagbugtak sa sitwasyon nin Gerang Malipot an pag'ansyas kan duwa, na nag'ayaw ini nin 46 na taon. Manta, an impluensya kan mga poderes Europa naghubas, asin an sinasabing dekolonisasyon kan Asya asin Aprika naparikas. Kadaklan kan mga nasyon na an saindang mga industriya nagsapong pagkarumpag luwayluway nakabawe. Integrasyon sa pulitika orog na daa sa Europa, luwayluway naman nagpoon sa katuyohan na mapondo na an mga uru-iriwal asin makamukna nin kumon na identidad.\nhttp://www.history.com/topics/world-war-ii Kinua 10-10-13\nhttp://www.bbc.co.uk/history/worldwars/wwtwo/ Kinua 10-10-13\nhttp://www.world-war-2.info/ Kinua 10-10-13\nKinua sa "https://bcl.wikipedia.org/w/index.php?title=Ikaduwang_Gerang_Pankinaban&oldid=196079"\nMga gera sa bilog na historya kan kinaban\nMga armas na gamit sa mga gera\nHuring binago an pahinang ini kaitong 15 Setyembre 2020, alas 19:29.


Pagserbe kan subpoena ipinasa sa brgy. Tanod\nNAGHIMO tolos nin solusyon an Municipal Trial Court in the Cities (MTCC) asin lokal na gobierno kan Ciudad nin Naga nganing maparikas an pag-serbe kan summary order/subpoena sa mga caso kriminal kasunod kan direktiba ni PNP Chief Director General Oscar Albayalde sa gabos na miembros kan PNP na pundohon na an pagserbe ninda nin mga subpoena huli ta bako ninda ining obligasyon.\nAn aksyon ipasa sa mga tanod sa barangay, ini an kasundoan sa paagi kan Memorandum of Agreement kan Peace and Order Council (POC) kan Ciudad nin Naga na pigrepresentaran ni Alcalde John Bongat, pamayo kan POC, na pig-asisteran ni Consejal Joselito Del Rosario an pamayo kan Peace and Order Committee sa Sangguniang Panlungsod asin presidente kan Brgy. Tanod Federation, Allan Tapar bilang mga first party; asin an MTCC na pigrepresentaran ni Executive Judge Margaret Armea, na pig-asisteran ni Clerk of Court Lorna Oira bilang second party.\nSa MOA an saindang iseserbing mga subpoena si mga caso kriminal sana na nagbabalga sa mga ordinansa na pigsangat sa tolong mga sanga kan MTCC.\nSinabi ni Alcalde Bongat na dakulang bagay an saindang MOA nganing maparikas an proceso kan mga caso na pendiente sa mga sala kan MTCC asin mahahale an mga natatambak nang caso sa corte.\nAn Task Force Comet saro sa nag-iimplementar kan mga ordinansa kan City Hall maheheling na digdi an resulta kan proceso asin estriktong ma-implementar an lokal na mga ley.\nSa ginibong perermahan sa MOA dai palang nahahaloy, sinabi ni Executive Judge Armea na makakatabang sa saindang sala an dakulang suporta kan POC kan City Hall mantang kulang sinda nin personajes asin hinali na sa trabajo kan PNP.\nAn orden kan PNP epektibo kan Oktubre 2018 na tolos man nag-aksyon an POC sa kahagadan kan MTCC kan Deciembre 6, 2018 nganing idesignar an mga piling miembros kan barangay tanod sa veinte sieteng mga barangay kan ciudad.\nSinabi ni Del Rosario an piling mga tanod nag- agi sa mga training asin seminar antes i-deputized asin makakarecibe sindang allowance sa cada iseserbing\nsummary order/subpoena. (dpa)


Bako lang problema kan Pilipinas kundi problema kan kinaban an inaatubang niyato ngonyan.\nSuba ka kaiyan tolong semana na kitang naka-quarintina an Luzon, pigpalawig pa abot Abril 30 an Enhanced Community Quarantine ta embes na nagdidikit nagdadakol lugod an nagpo-positivo sa Covid-19, pati an bilang kan nagkakagaradan.\nSa enterong kinaban nangengenot na an Amerika na may pinaka-dakol na may helang kan Covid-19 pati an mga gadan, nag-iikaduwa an Italya, sunod an Espanya, sunod an Germany, an Tsina ika-lima na sana asin 190ng ibang nasyones kan kinaban an apektado na.\nSa Asia-Pacific region an Pilipinas nag-iikaduwa sa Malaysia sa may pinakadakol na bilang ning nang positivo asin nagkagaradan huli sa Covid-19.\nDati sa Bicol lalo na sa Naga asin Camarines Sur igwa sana nin mga persons under monitoring (PUM) saka persons under Investigation (PUI) asin nagkakapirang positive duman sa Albay.\nMamunduon ta ngonyan na semana igwa nin binawian nin buhay dahil sa Covid-19 mismo sa ciudad nin Naga dyan sa barangay Calauag.\nSabi an biktima mayong travel history maguin sa abroad o sa Manila, yaon lang dyan naglalayaw-layaw sa barangay may kapot pa nganing quaratine pass na pigtao personalmente kan Kapitana kan Calauag ta ini amigo niya antes magadan.\nLockdown o laom na an nagkakapirang kalye kan barangay pati an lugar ni Kapitana sa Filoville Subdivision kaya lang an bareta sagkod ngonyan luwas laog pa an mga tao delikado pa an paoro- orolakit.\nSemana Santa na ngonyan pero mayong aktibidades an simbahang Catolico arog kan prosesyon, misa sa laog o luwas kan simbahan, Visita Iglesia, pagtuntun durante kan Paskong Pagkabuhay asin iba pang pagtiripon-tipon an tutugutan kan gobyerno.\nPrimero ini sa estorya kan Pilipinas sa laog nin labing 70 anyos poon kan World War II na dai ma-observar an satong Catolicong nasyon kan Semana Santa.\nAn coronavirus disease pandemic daog pa an giyera mundial ta dai magamit nin mga armas, machine gun, bomba, granada maski atomic bomb sa pakipag-giyera kan kinaban laban sa dai naheheling na Covid-19.\nAn virus na pig-aapod na iyo an may dara kan nakakadagan na helang nakadukot sa tao na pwedeng mag-olakit sa kapwa tao kun kaya dapat i-quarintina an mga tao lalo na sa mga dakulang populasyon arog kan Metro Manila, Naga, lalo na duman sa Roma sa Italya asin sa New York sa Amerika.\nAn problema lang dahil sa globalisasyon asin pankinaban na turismo sige an hiriro kan mga tao, sige an beriyahe kaya sige man an lakop kan helang na nakakagadan.\nDigdi satuya ta primero ining mangyari ta an mga tao dai nagtutubod sa quarintina o lockdown tangarig sinda mag-permi sana sa laog kan harong nganing dai maka-olakit asin dai maolakitan kan helang na nakakagadan.\nDigdi sato sa Bicol an paghuna kan tao may Covid-19 sana sa Tsina, sa Europa, o sa Amerika asin sa Kamaynilaan na harayo sato. Dai ninda aram na an virus dara kan tao na nagbibiyahe asin kan aire o duros na naglalayog kan enot sige sanang karalaw-lakaw, sige an pa centro, durukutan, kun minsan magka-arakbayan pa dai nagsusunod sa pagboot sa social o physical distancing.\nAn kadaklan pigpro-problema an trabaho asin an makakakan bako an paglikay sa helang asin kagadanan.\nKadaklan kan mga Pilipino matatagas an payo, pilosopo, asin tumang na marhay sa gobyerno. Hinahaluan pa nin politika kun maatom ka sa social media an mga anti-Duterte mayong nang ibang sinabi kundi an magtatsar, magtuyaw asin magreklamo sa gobyerno. Gusto pa nindang padurulakon si Presidente Digong asin si VP Leni.\nAn iba ngani gustong pabagsakon an gobyerno ni Duterte sa tahaw kan crisis na ini. An problema kan tao bako lang kan mga Pilipino atang abang tatagas kan payo, mayong disiplina o saka grabeng pagka-materyoso (mahilig sa kuwarta asin material na bagay).\nLingaw na ngani kitang magpangadie asin maghagad nin tabang sa Mahal na Diyos.\nAn pigdiyo-Diyos kaya ngonyan iyo an mga kakamping politiko asin kuwarta na sa panahon na ini mayo na nin kamugtakan.\nKun dai kita magbago tibaad magunaw na an mundo.


Isipon, Osipon: Trivia manongod sa Mayon Volcano - BICOL STANDARD | Bicol News\nHome Albay Isipon Osipon Legazpi City News Photos Isipon, Osipon: Trivia manongod sa Mayon Volcano\nIsipon, Osipon: Trivia manongod sa Mayon Volcano\nMantang nag-aalburoto an Mayon Volcano, asin may senyales na magkakaigwa nin pagtuga, oya an naka-record kan limang pinaka grabeng pag-tuga kan bulkan na ini:\nRetrato hale sa Guinobatan Tambayan\nAn pinaka grabeng distroso sa pagtuga kan Mayon nangyari kan Febrero 1, 1814, na may nagadan nin 1,200 na tawo.\nRinadas kan pyroclastic flows hale sa ngimot kan bulkan an Camalig, Cagsawa, Budiao, Guinobatan asin an kabanga kan Albay.\nAn pagtuga kan 1814 pigmustra sa record na may pyroclastic flows, volcanic lightning asin nagdalihig na lahar.\nKan Junio 4 hasta Julio 23, 1897, iyo an pigsasabing ika duwa sa pinakagrabeng pagtuga kan bulkan.\n350 personas an nagadan huli man guiraray sa pyroclastic flow, na pig sasabing kairiba kan nagdadalihig na mainit na tubig asin nagbabagang gapo.\nInabot nin 17 oras an peligrosong pagputok kan bulkan na nakadistroso kan mga lugar abot sa may coastal na parte kan Sto Domingo. Naafectaran kaini an mga barangay Sto Nino, San Roque, San Antonio, Miserecordia sa Sto Domingo.\nSa balyong parte kan bulkan, na-affectaran an Ligao, orog na an mga barangay Bigaa, San Fernando asin mismo an Legaspi City. An Basud River sa Sto. Domingo asin an Camalig kabale pa sa nagulpi kan pagtuga.\nKan Febrero 2 hasta Abril 4, 1993, 77ng tawo an nagadan, kadaklan mga paraoma. Afuera kan nagdadalihig na pyroclastic materials na pigtutupga kan bulkan, kasarabay man an abo, asin lava. An mga Barangay kan Mabinit, Bonga, Banwaan kan Camalig, Sto Domingo asin mismo an Legazpi City an nadanyaran.\nSa pagultanan kan Julio 20 hasta 27, 1766 iyo ika duwang beses na nagtuga an Mayon nin sobra sa anom na aldaw. 39 personas an nagadan. An makusogon na pagputok kan Mayon an nagdarang dakulaon na distroso sa Cagsawa, Guinobatan, Budiao, Polangui asin Ligao.\nKan Julio 7, 1853, 34ng tawo an binawian nin buhay sa pagtugang ini. An causa kan saindang kagadanan iyo si mahibog na maray na abo, pyroclastic flow asin lahar. Liwat an napeligrohan na mga lugar iyo an Camalig, Guinobatan, Ligao, Oas, Polangui, Malilipot, Bacacay, Cagsawa asin an Albay.\nSegun ki OCD Director Raffy Alejandro, kun magtuga ngonian na taon an Mayon, iyo na ini an ika-50ng beses.--BICOLSTANDARD.COM\nIsipon, Osipon: Trivia manongod sa Mayon Volcano Reviewed by Bicol Standard on Wednesday, September 17, 2014 Rating: 5\nTags : Albay Isipon Osipon Legazpi City News Photos


NAKALIGTAS AKO sa kakulangan nin paghangos pagkababâ ko sa jeep. Näomáyan sa pagkäuyam sa labà kan biyahe, bako huli sa trapik, kundi huli sa tugtog sa laog kan nasakyan na jeep na hale sa sarong FM station sa Manila. Poon Edsa-Shaw sagkod Kalentong, garo paliwat-liwat na pinapalagatob an daghan ko kan kusog kan ritmo nin electronic drums na naghahale sa loud—very very loud—speakers kan jeep. An orog na nakakabaldê iyo na sa likod kan lagatob na ini, yaon an maluyang tugtog kan nagkakapirang mga dinakulaan na mga awit, mga nakaayon sa inaapod na klasikong Original Pilipino Music.\nNaglalagatob na an musika kan ako magsakay. Inabútan kong nagtutugtog an ‘Can’t We Start Over Again’ ni Jose Mari Chan. Dinakulaan ko an awit na ini. Naroromdoman ko kun pano nagkagarasgas an bála kan album na ‘Constant Change’ ni Jomari Chan sa casette player mi kaidto, nasa elementary pa ako. Alagad ngunyan orog na makapungaw kun madadangog ta na sana ini sa bersyon na inaapod na remix kun sain ini klase nin remix na an epekto iyo an hayagan na pagratak sa mga awit na sa sadit nindang paagi nakatabang sa pagbilog kan kontemporanyong musikang Filipino.\nSunod na nag-segué an awit na ‘Closer You and I’ ni Gino Padilla. Alagad bago an awit pinasakalyehan nguna ini nin edited na transition kan ‘Can’t We Start Over Again’ kun sain paliwat-liwat na kinanta ni Jomari Chan an linyang “can’t we start... can’t we start... can’t we start over again...” kasabay an sarong siwit na garo naghuhulog nin bomba sa mga pelikulang giyera. Nagtapos an ‘Closer You and I’ siring man, sa paliwat-liwat na pagsambit ni Gino Padilla kan “we’ll be together... we’ll be together... we’ll be together... you and I.” Pawatara baya.\nNagsunod an saro sa mga enot na awit ni Jamie Rivera. Lingaw ako kan titulo, alagad romdom ko ini bilang house music kan kataid ming klase kan ako nasa Grade 5 sa Lupi Central School. Ito si kanta na pag pinakanta si saro sa mga estudyante duman, ito an kakantahon niya. Nostalgia kuta si dapat na pagmate para sako. Alagad natambunan ini kan ritmo kan electronic drums.\nNagsunod an ‘Everlasting Love’ kan The Company. Kan nadangog ko si bersyon sa jeep, nawara bigla si uyam ko sa bersyon kaini ni Rica Peralejo. Biglang naging less complicated an bersyon ni Rica. Saro ini sa mga signature songs kan The Company, saro sa mga nagpabantog sainda. Inda ko kun anong sasabihon ni Moy Ortiz kun nadangog niya si bersyon.\nMedyo bago pa an “Kailangan Ko’y Ikaw” ni Ogie Alcasid, asin bako man akong fan kan nasabing kanta, nanghinayang ako na garo baga ini dai pinaglanganan kan siisay man na naglapat kan percussion na sa hiling niya marahay-rahay. Nagsunod an saro pang Jomari Chan song, an ‘Please Be Careful With My Heart’ na sa hiling ko saro sa mga awit kun sain marhay pang performer si Regine Velasquez—patawad sa mga fans niya—huli ta dai pa digdi pinipirit an boses niya na magbirit. Alagad, okay na si Regine, kisa sa ‘Please Be Careful With My Heart’ na igwang kasabay na nakakabongog na drums.\nPagbaba ko sa may Kalentong, ‘Ligaw-Tingin’ ni Sheryl Cruz ang nagtutugtog. Sayang. Saro man ini sa mga awit na nadadangog ko mantang papuli ako hali sa eskwela pagkaodto kan elementary pa ako.\nAno na baya nanggad an nangyari sa musikang Filipino? Gururang na sana an mga miyembro kan APO Hiking Society na saro sa mga nangongorog na para-tulod kaini. Bihira na, kun bako man na mayo na, sinda Mitch Valdez asin Nanette Inventor sa industriya. Si Ryan Cayabyab na sana asin nagkakapirang parakanta asin musikong Filipino an nagmamakulog sa kagayonan kan satong mga popular na awit.\nSiring na kaini an nangayari asin kun dai man kita magigin sensible sa mga ginigibong pagbabago sa dalagan kan musikang Filipino, tibaad padagos na ining mawaran nin sadiring identity. Maski digdi sa Bikol, an satong mga radyo na minapatugtog kan mga awit na siring kan mga nasambit ko, kaipuhan man gayod na magin likay sa mga remixes asin mga editions na ginigibo ninda sa mga kanta. Igalang man an kompositor asin an orihinal na paraaawit.\nTibaad an enot na kaipuhan tang gibohon asin rimposon sa satong mga daghan iyo an mensahe ni Ryan Cayabyab na ‘Kayganda ng Ating Musika.’


Makopa - Wikipedia\nHitsura kan binaak na bunga\nAn makopa (Syzygium samarangense(Blume); Ingles, Tersana rose apple) sarong kahoy na nagbubunga asin sakop kan pamilyang Myrtaceae. Ini tubong tal sa Greater Sunda Islands, Malay Peninsula, Andaman, asin sa mga Isla nin Nicobar alagad luminakop na sa tropiko. Ini may bungang hitsurang kampanilya, na an kolor naputi, napusaw na berde, berde, pula, lila, mairom na pula, rosa, o itom ngani kun minsan, alagad kolor puti an laog. Iba pang apod kaini sa Ingles: Java apple, Semarang rose-apple, asin wax jambu.Sa Kastila, apod kaini manzana de agua.\nAn makopa sarong nagbubungang kahoy nalangkaw 12 metro na may dahon 10-25 sm an laba asin 5-10 sm an pakalakbang. An mga burak kaini puti, 2.5 sm an diametro, na may apat na bukadkad. An prutas mala-kampanilya hitsura, pwedeng kakanon, naiba-iba an kolor kaini depende sa specie. An mga burak asin bunga kaini bako sana natunga sa mga poro kan giriw na sanga kundi maski saen na parte kan kahawakan o mga kasasangahan kaini. Kun ini magurang na, makusog nang mamunga asin ta pwede magpaluwas nin abot 700 na prutas.\nAn prutas kaini harayo sa namit sa mansanas asin mas nakakaagid sa watermelon, matubigtubig, medyo bunhak o bakong dusok asin sa balodbod kaini yaon nakakaag an saiyang pisog.\nIni bilang kakananon, ginagamit sa pagtimplang salad o inaatsara o pwede man rangoton sa saiyang pagkahinog na mayo nang inagihan na proseso.\nAn mga burak maanta' asin sa Taiwan ginagamit pampaampat nin pagbugris asin pampakulpa nin kalentura. An mga parasaligsig, nadukayan na an prinsipal na kabagsikan kaini iyo an tannin dinadara niya. May maluya siyang pwersa panlaban antibiotiko sa Staphylococcus aureus, Mycobacterium smegmatis, asin Candida albicans.\n↑ [[Kasalaan nin pagpapasabot: Dae rekonosidong panbalangkay na karakter an "[".|"Syzygium samarangense"]]. Royal Botanic Gardens, Kew. Kasalaan nin pagpapasabot: Dae rekonosidong panbalangkay na karakter an "[".. Retrieved on 16 July 2018.\n↑ https://npgsweb.ars-grin.gov/gringlobal/taxonomydetail.aspx?312990 Kinua 20-6-16\n↑ https://hort.purdue.edu/newcrop/morton/java_apple.html Kinua 20-16-6\n↑ http://www.ajbpr.com/issues/volume1/issue4/FINAL%2022.pdf Kinua 20--16-6\nPinaghugot gikan sa "https://bcl.wikipedia.org/w/index.php?title=Makopa&oldid=184647"\nHuring pigliwat an pahinang ini kan 7 Setyembre 2019, alas 08:17.


(Pinagbalikwat gikan sa Mecca)\nMasjid al-Haram, sentro kan Mecca, an nagpapalataw sa dangog niya\nAn Mecca (sinasayod /ˈmɛkə/), sinusurat man Makkah (Ingles: /ˈmækə/; Arabiko: مكة Makka asin sa biklad na surat: Arabiko: مكّة المكرمة sinusurat-susog-sa-tanog, Makkah Al Mukarrammah [mækːæt ælmukarːamæ]) iyo an pinakasagradong lugar na pigtitiriponan sa relihiyon na Islam, na sinusundan kan Medina. An siyudad na ini namomogtak sa Saudi Arabia, sarong syudad na moderno, kosmopolitan asin dawa totoo sarado sa mga bakong-moslem, binabanwa kan manlaenlaen na grupong etniko. Yaon igdi an inaapod na Kaaba, an edipisyong pangadyean kan mga pregrinong muslim sa pag'otob sa saro sa harigi nin kabanalan kan Islam, an pagsongko sa Mecca (Hajj) nin sarong muslim.\nAn tradisyon sa Islam iyo na an nagpoon kan pagbanwa kaini iyo an mga pag'araki ni Ismael. Kan ika-7ng siglo, an islamikong propetang si Muhammad pigdeklara an pagtindog kan Islam sa syudad na ini, na saro nang importanteng sentro nin komersyo. Pakalihis 966, an Mecca pinamamayohan nin mga lokal na mga sharifs hanggan 1924 kan an Imperyong Ottoman nagrampaog asin napasakop sa poder kan mga Saudi. Ngonyan na modernong panahon, an Mecca nag'aagi sa marikas na pag'uswag sa pagkadakula niya asin sa mga infraestruktura.\nAn siyudad na ini iyo an kabesera kan Mecca Province nin Saudi Arabia, sakop kan ronang Hejaz. Ini may populasyon na 1.7 milyon (2008), asin an rayo' niya sa Jeddah 73 km (45 mi) sa taas na 277 m (910 piye) sa langkaw kan dagat.\nPinaghugot gikan sa "https://bcl.wikipedia.org/w/index.php?title=Meka&oldid=187194"\nLast edited on 15 Enero 2020, at 08:03\nHuring pigliwat an pahinang ini kan 15 Enero 2020, alas 08:03.


Restoryanismo - Wikipedia\nSa Estados Unidos, an Restoryanismo, paminsan pinag-apod na Kristiyanong Primitibismo, na minapanungod sa pagtobod nin kadakulon na mga relihiyosong kahiroan na an pinakapuro o orihinal na Kristiyanidad dapat na ipagbalik-liwat, habang pirmeng minaako na iyo an pinakaburabod kaining restorasyon. An arog kaining mga grupo nagtutukdo na ini kinakaipuhan nin huli ta an Katoliko, Ortodoks asin Protestante na mga Kristiyano mina-introdusir nin mga depekto sa Kristiyanong pagtubod asin kaugalian, o nawaraan nin sarong tugmad na elemento kan tunay na Kristiyanidad.\nAn restoryanismo espisipikong minapanungod sa restorasyong kahiroan asin sa bilang nin iba pang mga kahiroan that naggikan sa parteng sirangan kan Estados Unidos asin Canada asin nagdakol nin hidali sa amay asin tahaw kan ika-19 siglo sa pagmuklat kan Ikaduwang Dakulaon na Kagimatahan. An terminong restorasyon iyo man pinag-empleyo kan Mga Banal sa Huring Aldaw na kahiroan.\nAn termino man iyo an pinaggagamit kan mas nabisto pa sanang mga grupo, na pinaglaladawan an saindang mga katuyuhan na mag-establisa giraray kan Kristiyanidad sa orihinal na porma kaini, arog baga kan iba na ante-denominasyonal na Karismatikong Restoryanista na minabukad kan 1970s sa United Kingdom asin sa iba pang rona. Sa komparableng mga termino, an may amay na primitibistang mga kahiroan minabale sa mga Paulisiyano, Mga Husyitas, Anabaptistas, Landmarkistas, asin an mga Kwakeristas na pinagladawan bilang mga ehemplo kan restoryanismo.\nKinua sa "https://bcl.wikipedia.org/w/index.php?title=Restoryanismo&oldid=207532"\nHuring binago an pahinang ini kaitong 19 Hunyo 2021, alas 14:25.


Panganuron - Wikipedia\nCumulus humilis na panganuron sa Ukraine\nSa meteyorolohiya, an panganuron (Ingles: cloud; Tagalog: ulap) iyo sarong aerosol na pigbibilog nin nahihiling na masa kan minutong likidong patak-patak, nagyeyelong kristal, o iba pang mga partikulo na nakasuspende sa atmospera nin planetaryong lawas o kaparehas na ispasyo. An tubig o nagkapirang iba pang mga kimikal an pwedeng magbilog sa mga patak-patak asin kristal. Sa Kinaban, an mga panganuron iyo namomokna bilang sarong resulta kan saturasyon nin ere kapag napalipot ini sa puntong dew kaini, o kun makakua ini nin tamang pagkabasa (harus sa porma nin tubig-sangaw) hali sa kataid na gunuan para maisakat an puntong dew pasiring sa ambiyentong temperatura.\nNahihiling an mga ini sa homospera kan Kinaban, na kabali an tropospera, istratospera, asin mesospera. An nepolohiya iyo an siyensya nin mga panganuron, na iyo nasa irarom kan pisika kan panganuron na sanga nin meteyorolohiya. Igwa nin duwang bistong pagngaran kan mga panganuron sa saindang respektibong lebel nin homospera, Latin asin ordinaryo.\nAn Wikimedia Commons igwa nin medya dapit sa Panganuron.\nMonthly maps of global cloud cover, gikan sa Earth Observatory kan NASA\nKinua sa "https://bcl.wikipedia.org/w/index.php?title=Panganuron&oldid=214353"\nHuring binago an pahinang ini kaitong 20 Setyembre 2021, alas 13:19.